รัฐบาลไทย-ข่าวทำเนียบรัฐบาล-“สามารถ” ผู้ช่วยรัฐมนตรีประจำกระทรวงยุติธรรมย้ำนโยบายปราบยาเสพติด นายกรัฐมนตรี​ – รมว.ยุติธรรม เน้นยึดทรัพย์ผู้ค้ายา พบปี ๒๕๖๓ ยึดแล้วรวมกว่า ๑,๕๐๐ ล้านบาท ตั้งเป้าปี ๒๕๖๔ พุ่ง ๖,๐
วันพฤหัสบดีที่ 20 สิงหาคม 2563
“สามารถ” ผู้ช่วยรัฐมนตรีประจํากระทรวงยุติธรรมย้ํานโยบายปราบยาเสพติด นายกรัฐมนตรี​ – รมว.ยุติธรรม เน้นยึดทรัพย์ผู้ค้ายา พบปี ๒๕๖๓ ยึดแล้วรวมกว่า ๑,๕๐๐ ล้านบาท ตั้งเป้าปี ๒๕๖๔ พุ่ง ๖,๐
“สามารถ” ผู้ช่วยรัฐมนตรีประจํากระทรวงยุติธรรมย้ํานโยบายปราบยาเสพติด นายกรัฐมนตรี​ – รมว.ยุติธรรม เน้นยึดทรัพย์ผู้ค้ายา พบปี ๒๕๖๓ ยึดแล้วรวมกว่า ๑,๕๐๐ ล้านบาท ตั้งเป้าปี ๒๕๖๔ พุ่ง ๖,๐๐๐ ล้านบาท
ในวันพุธที่ ๑๙ สิงหาคม ๒๕๖๓ เวลา ๐๙.๓๐ น. นายสามารถ เจนชัยจิตรวนิช ผู้ช่วยรัฐมนตรีประจํากระทรวงยุติธรรม พร้อมด้วยนางสาวจันทร์เพ็ญ จิตร์วิวัฒน์ ผอ.ป.ป.ส.กทม. ร่วมกับสํานักงานตํารวจแห่งชาติ โดย พล.ต.ท.วิสนุ ปราสาททองโอสถ ผช.ผบ.ตร. กองบัญชาการตํารวจนครบาล​ โดย พล.ต.ต. พีระพงศ์ วงษ์สมาน รอง ผบช.น. จัดโครงการพัฒนาศักยภาพการสืบสวนสอบสวนขยายผลเพื่อการยึดทรัพย์สินเครือข่ายยาเสพติด ระหว่างวันที่ ๑๙ - ๒๑ สิงหาคม ๒๕๖๓ ณ โรงแรมอเวย์กาญจนบุรี เทวมันตร์ทรา รีสอร์ตแอนด์สปา จังหวัดกาญจนบุรี เพื่อพัฒนาศักยภาพเจ้าหน้าที่ตํารวจ และเจ้าหน้าที่ ป.ป.ส.กทม. ที่ปฏิบัติงานด้านการสืบสวนปราบปราม ขยายผล และตรวจสอบทรัพย์สินในคดียาเสพติดให้มีความรู้ ความเข้าใจ และสามารถปฏิบัติงานได้อย่างมีประสิทธิภาพ ภายในงานมีการบรรยายโดยผู้ทรงคุณวุฒิจากสํานักงานอัยการสูงสุดเกี่ยวกับการวางรูปคดีและแนวทางการรวบรวมพยานหลักฐานคดียาเสพติดฯ และการฟอกเงิน ผู้เข้าร่วมโครงการประกอบด้วย รองผู้บังคับการ บก.น. ๑ - ๙ , บก.สส. ,บก.สปพ. เจ้าหน้าที่ตํารวจชุดปฏิบัติการสืบสวนขยายผล ของ บช.น. และเจ้าหน้าที่ ป.ป.ส.กทม. รวมจํานวน ๑๔๐ นาย
โอกาสนี้​ นายสามารถฯ กล่าวว่า พลเอกประยุทธ์ จันทร์โอชา นายกรัฐมนตรี ได้เน้นย้ําเรื่องการปราบปรามยาเสพติด โดยเฉพาะการยึดทรัพย์ของผู้กระทําความผิด หลายครั้งที่ผ่านมาท่านนายกฯ พูดเสมอไม่ว่าจะเป็นการประชุมที่ทําเนียบรัฐบาล และในการประชุมทางไกลไปยังหน่วยงานต่างๆ ได้เน้นย้ําเรื่องการดําเนินคดีการฟอกเงินกับกลุ่มผู้ค้ายาเสพติดเพื่อเป็นการตัดวงจรของ Supply ที่ผ่านมาเราจะเห็นว่าเรามีกฎหมายต่างๆที่เกี่ยวข้องทั้ง พ.ร.บ.ป้องกันการและปราบปรามการฟอกเงิน หรือกฎหมายอื่นๆ ที่เกี่ยวข้อง แต่ปัจจุบันกฎหมายที่อยู่ในแต่ละหน่วยงานไม่ได้มีการบูรณาการการทํางานร่วมกันอย่างเท่าที่ควร ซึ่งท่านนายกฯ​ ได้พยายามเน้นย้ําให้ทํางานร่วมกันแบบบูรณาการกันมากขึ้น
สําหรับเรื่องนี้นายสมศักดิ์ เทพสุทิน รัฐมนตรีว่าการกระทรวงยุติธรรม ได้ตั้งเป้าหมายในการจับกุมดําเนินคดีกับผู้กระทําผิดกฎหมายด้วยการยึดทรัพย์ ตามนโยบายของท่านนายกฯ โดยมีการตั้งคณะทํางานขึ้นมาหลายชุด ขณะนี้ไม่ว่าจะเป็น ปปง. ป.ป.ส. สตช. ได้ทํางานบูรณาการร่วมกันได้อย่างยอดเยี่ยม ข้อมูลในปี พ.ศ.๒๕๖๒ ได้ทําการดําเนินการยึดทรัพย์ได้ประมาณ ๖๐๐ ล้านบาท แต่ในขณะนี้ภายใต้การนําของนายสมศักดิ์ เทพสุทิน รัฐมนตรีว่าการกระทรวงยุติธรรม ในปี พ.ศ ๒๕๖๓ สามารถดําเนินการยึดทรัพย์ผู้กระทําผิดได้แล้วกว่า ๑,๕๐๐ ล้านบาท ซึ่งจะเห็นได้ว่าตัวเลขขยับมากขึ้นกว่า ๒ เท่า ส่วนในปี พ.ศ ๒๕๖๔ นายสมศักดิ์ เทพสุทิน รัฐมนตรีว่าการกระทรวงยุติธรรม ได้ระบุกับ นายกฯ ว่าจะดําเนินการตามกฎหมายให้ได้มากที่สุดซึ่งตั้งเป้าหมายไว้ในการยึดทรัพย์ผู้กระทําผิดให้ได้ประมาณ ๖,๐๐๐ ล้านบาท เพื่อให้เห็นว่าสามารถยึดทรัพย์ได้เทียบเท่ากับงบบูรณาการที่ของบประมาณมากจากสํานักงบประมาณ ซึ่งเรื่องนี้ได้แสดงให้เห็นว่าการปราบปรามยาเสพติดนั้นรัฐบาลนี้ให้ความสําคัญและจริงจังเป็นอย่างมาก
อย่างไรก็ตามต้องขอบคุณสํานักงานตํารวจแห่งชาติที่ให้ความสําคัญในการเร่งแก้ไขปัญหายาเสพติด สําหรับการตั้งเป้าหมายในการยึดทรัพย์ของรัฐมนตรีว่าการกระทรวงยุติธรรมนั้น จะเห็นได้ว่าในพื้นที่ตํารวจนครบาลนั้นมีอยู่หลายกองบังคับการ หากเทียบแล้วก็คือหลายจังหวัด ซึ่งการจะทํางานให้ขับเคลื่อนได้ต้องให้เจ้าหน้าที่ผู้ปฏิบัติเข้ามาดําเนินการ ในวันนี้หากมีการอบรมและถ่ายทอดความรู้เรื่องการดําเนินการเพิ่มเติมก็สามารถที่จะทําให้ถึงเป้าหมายได้อย่างง่ายดาย ซึ่งก็จะเป็นไปตามนโยบายของนายกรัฐมนตรี และรัฐมนตรีว่าการกระทรวงยุติธรรม